Sir Richard Branson in ‘relletjie’ betrokke by Kruger-lughaweSir Richard Branson. Foto: Twitter Sandile Memela, woordvoerder van die Suid-Afrikaanse Inkomstediens (SAID), het gesê Branson en ŉ klein groep medereisigers het Maandag by die lughawe geland. “Die groep het versuim om by die doeanekantoor aan te meld.” Volgens Memela het Johannes Mahlangu, ŉ doeanebeampte van die SAID, gesien die groep meld nie by die kantoor aan nie. Hy het hulle agternagesit en toe na die kantoor vergesel. Mahlangu is verantwoordelik vir doeaneklaring van internasionale besoekers by die Kruger-Mpumalanga-lughawe. “Mahlangu het die groep reisigers ingelig van ŉ R2 000-boete wat aan hulle opgelê is aangesien hulle nie aanvanklik by die doeanekantoor aangemeld het nie.” Volgens Memela word daar ingevolge die doeane-en-aksynswet van internasionale besoekers verwag om onmiddellik by die doeane aan te meld met hul aankoms, anders kan ŉ boete van R2 000 opgelê word. Memela het gesê daar is egter vasgestel dat Branson en sy medereisigers nie bewus was hiervan nie en dat hulle onmiddellik aan Mahlangu se versoek voldoen het. Die boete is teruggetrek. “Die SAID wil graag beklemtoon dat Mahlangu sy pligte nagekom het soos deur die wet vereis word.” Memela het gesê die SAID gee toe dat die voorval Branson dalk in die verleentheid gestel of verontrief het, maar dat die “toepassing van die wet goed vir die land en sy naam is”. Volgens Memela is daar egter geen amptelike klag in verband met die voorval ontvang nie.